[{"text_idx": "#000000", "text": "La 18an de septembro 2011 la ekzercejo No7 de Vinilkosmo suferis incendion, pro kiu forbrulis la ekzercejo kaj stokejo kun sonmaterialo, instrumentoj de la studio kaj de EUROKKA kaj parto de la stoko de diskoj de Vinilkosmo. Ni petis al la gvidanto de Vinilkosmo Flo Martorell rakonti pri la postincendia situacio."}, {"text_idx": "#000001", "text": "Post la incendio: Restaj\u0302oj de drumo kaj de bas- kaj gitar-amplifiloj."}, {"text_idx": "#000002", "text": "La septembra incendio estis granda frapo por Vinilkosmo, por EUROKKA, por la Studio de La Trappe, kaj por la tri bandoj kiuj perdis sian tutan instrumentaron.\nSed s\u0302ajne tio ne sufic\u0302is... Sekvis traktado kun asekurkompanioj. La ejoj de Vinilkosmo estis asekuritaj de la kompanio AXA, kaj la materialo (sonmaterialo de la studio, sonsistemo kaj instrumentoj) estas asekurita tra EUROKKA de MAIF (asekurkompanio por asocioj kaj edukaj funkciuloj). Ni petis al AXA la rekonstruon de la ekzercejo No7 kaj de la stokejo, kaj al MAIF repagon de la perdita son- kaj instrumenta materialo."}, {"text_idx": "#000003", "text": "La du asekurkompanioj sendis ekspertizistojn. La ekspertizado dau\u0306ris unu monaton, kaj la 17an de oktobro 2011 okazis kunveno surloke kun c\u0302iuj (sep!) ekspertizistoj, la muzikistoj de la tri bandoj, Tribulet (la soning\u0302eniero kaj respondeculo de la Studio de la Trappe), kaj Flore\u0301al Martorell (mi mem) kiel reprezentanto de EUROKKA kaj Vinilkosmo."}, {"text_idx": "#000007", "text": "En januaro MAIF klarigis, ke ili pretas asekuri la ejojn, sed antau\u0306 tio oni devos fari multajn kontraktojn inter la diversaj partneroj (EUROKKA, mia frato al kiu apartenas la ejoj, Vinilkosmo, la Studio de la Trappe, kaj c\u0302iuj bandoj ekzercantaj). Mi devis trovi jurkonsiliston por helpi la preparadon de tiuj dokumentoj."}, {"text_idx": "#000009", "text": "MAIF ankorau\u0306 ne repagis la sonmaterialon kaj instrumentojn, kiuj estis detruitaj dum la incendio. Por la forbrulintaj diskoj estos nenia repago, kaj ni lanc\u0302is subtenkampanjon kiu bone funkciis \u2013 danke al la subteno de esperantistoj ni kolektis 3130 eu\u0306rojn per vendado de 565 savitaj diskoj. Tiu sumo ebligis komenci la laboron pri la planitaj projektoj de Zhou-Mack (afrik-regea muziko), Eterne Rima (hiphopo) kaj Patric (okcitanaj kantoj)."}, {"text_idx": "#000010", "text": "Mastrigado de la albumo \u201cOriginoj\u201d de Zhou-Mack: Jes! Bonega rezulto de la studia laboro"}, {"text_idx": "#000011", "text": "Jen la aktuala situacio... Oni povas demandi: c\u0302u utilas pagi asekurojn, se post akcidento la asekurkompanioj forkuras kaj forj\u0302etas vin?"}, {"text_idx": "#000012", "text": "Krom la perdo de valora materialo, de la konstruaj\u0302o kaj de multege da tempo, estas risko ke Vinilkosmo devos fermi siajn ekzercejojn kaj studion, se ne eblos asekuri la ejojn kaj la aktivaj\u0302ojn pro tro altaj kostoj. Se Vinilkosmo fermos siajn ekzercejojn kaj studion, estos perdita tio, kio dum dudek jaroj ebligis eldonon de multaj albumoj. Se la ekzercejoj estos fermitaj, mi perdos mian c\u0302efan enspezon, devos trovi novan laboron kaj ne plu povos dedic\u0302i multe da tempo por Vinilkosmo."}, {"text_idx": "#000019", "text": "kara Flo, kiel Mikelo, mi diras, ne perdu Kurag\u0302on!\njes, ni helpos vin, c\u0302ie & c\u0302iam parolante, informante, por ke oni helpu vin (dum la stag\u0302oj, internaciaj semajnoj, kongresoj, generalaj asembleoj,...)via laboro estas gravega por c\u0302iuj la esperantistoj, tiu devas dau\u0306ri!\nkorajn salutojn & amikajn pensojn"}]